LT Europos Sąjungos oficialusis leidinys L 14/6

KOMISIJOS REGLAMENTAS (ES) 2018/78

2018 m. sausio 16 d.

kuriuo dėl didžiausios leidžiamosios 2-fenilfenolio, bensulfuron-metilo, dimetachloro ir lufenurono liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji 2-fenilfenolio liekanų koncentracija (toliau – DLK) nustatyta Reglamento (EB) Nr. 396/2005 II priede. Dimetachloro ir lufenurono DLK nustatyta to reglamento III priedo A dalyje. Bensulfuron-metilo DLK anksčiau nebuvo nustatyta;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabartinės 2-fenilfenolio DLK peržiūros (2). Ji pasiūlė pakeisti liekanų apibrėžtį augaliniams produktams ir rekomendavo sumažinti kiaulių, galvijų ir arklinių šeimos gyvūnų raumenims, riebalams, kepenims bei inkstams ir galvijų ir arklių pienui nustatytą DLK. Ji padarė išvadą, kad trūksta tam tikros informacijos apie citrusiniams vaisiams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiam produktui turėtų būti nustatyta esamo arba Tarnybos nustatyto dydžio DLK. Kodekse kriaušėms nustatyta didžiausia leidžiamoji koncentracija yra saugi vartotojams. Todėl tikslinga kriaušėms nustatyti tokio pat dydžio DLK;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės bensulfuron-metilo DLK (3). Ji rekomendavo padidinti arba palikti nustatytą DLK;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės dimetachloro DLK (4). Ji rekomendavo padidinti arba palikti nustatytą DLK;

(5) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės lufenurono DLK (5). Ji pasiūlė pakeisti liekanų apibrėžtį visiems produktams ir rekomendavo sumažinti citrusiniams vaisiams, sėklavaisiams, saldžiosioms vyšnioms, slyvoms, valgomosioms vynuogėms, vynuogėms vynui gaminti, figoms, persimonams / rytiniams persimonams, kiviams, bulvėms, pomidorams, paprikoms, agurkams, cukinijoms ir sojoms nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie abrikosams, persikams, braškėms ir žemuogėms, kornišonams, sultenėms, salotoms, salotinėms trūkažolėms / endivijoms, sėjamosioms pipirnėms, kitiems daigams ir ūgliams, ankstyvosioms barborytėms, sėjamosioms gražgarstėms, raukšlėtiesiems bastučiams, jaunų lapų augalams (įskaitant brassica rūšis), kiaulių galvijų, avių, ožkų, arklinių šeimos gyvūnų ir naminių paukščių kepenims ir inkstams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esama arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į informaciją, kuri bus gauta per dvejus metus po šio reglamento paskelbimo;

(6) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios koncentracijos (CXL) vertės, DLK turėtų būti nustatyta atsižvelgiant į konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(7) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos dėl kelių medžiagų padarė išvadą, kad dėl su tam tikromis prekėmis susijusios technikos raidos reikia nustatyti konkrečias jų nustatymo ribas;

(8) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(9) per Pasaulio prekybos organizaciją konsultuotasi dėl naujų DLK verčių su Sąjungos prekybos partneriais ir į jų pastabas atsižvelgta;

(10) todėl Reglamentas (EB) Nr. 396/2005 turėtų būti atitinkamai iš dalies pakeistas;

(11) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(12) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2018 m. rugpjūčio 8 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2018 m. rugpjūčio 8 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2018 m. sausio 16 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) Europos maisto saugos tarnyba. Reasoned opinion on the review of the existing maximum residue levels for 2-phenylphenol according to Article 12 of Regulation (EC) No 396/2005. EFSA Journal 2017;15(1):4696.

(3) Europos maisto saugos tarnyba. Reasoned opinion on the review of the existing maximum residue levels for bensulfuron-methyl according to Article 12 of Regulation (EC) No 396/2005. EFSA Journal 2016;14(10):4596.

(4) Europos maisto saugos tarnyba. Reasoned opinion on the review of the existing maximum residue levels for dimethachlor according to Article 12 of Regulation (EC) No 396/2005. EFSA Journal 2016;14(11):4632.

(5) Europos maisto saugos tarnyba. Reasoned opinion on the review of the existing maximum residue levels for lufenuron according to Article 12 of Regulation (EC) No 396/2005. EFSA Journal 2017;15(1):4652.